和公擇觀李煜書法喜禪師碑
作者：郭祥正
朝代：宋

paragraphs: 五代迭凋喪，江南最偷安。
三世弄翰墨，煜札尤可觀。
禪林榜法喜，妙勢如飛鸞。
塵埃一藏晦，皴斮脱羽翰。
適逢集仙守，好古將模刊。
振襟自披拂，塗飾粉與丹。
呼僧辨遺像，彷彿存纖紈。
作書究本末，風雨生毫端。
精神還故物，霹靂驚蟄蟠。
幽光亦煥發，令我復長歎。
念彼士君子，窮年抱饑寒。
不及稽古踪，冺默知遇難。